Pretpark moet miljoene opdok ná seun se doodDie Verrückt-glybaan (Foto: Schlitterbahn-pretpark) Hofdokumente wat vandeesweek aan die media bekend gemaak is, het onthul dat die ouers van die tienjarige Amerikaanse seun wat in Augustus verlede jaar op die “wêreld se hoogste waterglybaan” dood is, nagenoeg $20 miljoen (sowat R272 miljoen) in uitbetalings moet ontvang. Caleb Schwab is verlede jaar in ŉ tragiese voorval by die Schlitterbahn-pretpark in Kansas City dood toe hy saam met twee ander mense teen die 50 m hoë Verrückt-waterglybaan (Duits vir “stapelgek”) afgegly het. Die Verrückt-glybaan was een van die gewildste ritte van dié pretpark en het ook as toeriste-aantreklikheid gedien. Die glybaan is sedert Schwab se dood gesluit. Mense wat op dié glybaan gery het, het in ŉ klein bootjie meer as tien verdiepings geval, ŉ snelheid van nagenoeg 110 km/h gehaal, oor ŉ bult gegly en dan 15 m deur die lug tot in ŉ swembad geploeg. Schwab is tydens dié rit onthoof en die twee vroue wat saam met hom op die rit was, het ernstige gesigbeserings opgedoen. Hulle het buite die hof geskik. Hoewel nie al die besonderhede wat in die hof bekendgemaak is met die media gedeel mag word nie, berig CBS dat Schwab se veiligheidsgordel losgeskeur het tydens die rit voordat hy onthoof is weens die impak. In die hofdokumente word ook genoem dat talle ander mense ook al noue ontkomings op dié einste rit by die Schlitterbahn-pretpark gehad het. Minstens vier maatskappye moet dié bedrag aan die gesin opdok. Die grootste gedeelte van die geld moet uitbetaal word deur SVV 1 en KC Water Park, die grootste aandeelhouers in Schlitterbahn. Winter Prosapio, Schlitterbahn se woordvoerder, het in ŉ e-pos aan CBS gesê die familie van Schwab sal “vir altyd in ons gedagtes en gebede wees”. Intussen het die Republikeinse goewerneur Sam Brownback wetgewing met betrekking tot pretparke erg verskerp as ŉ voorsorgmaatreël om te probeer verhoed dat só iets weer gebeur. Bron: CBS